Faf du Plessis: ‘Dit sal moeilik wees om net weg te stap’ | Maroela Media
Faf du Plessis: ‘Dit sal moeilik wees om net weg te stap’
Gefokus en gedetermineerd. Faf du Plessis speel ’n veeghou teen Australië. Foto: Cricinfo.
Daar is steeds ’n berg op Faf du Plessis se skouers. Maar in plaas van ’n Everest, is dit nou – te danke aan ’n wen teen Australië op Old Trafford – waarskynlik meer van ’n Kilimanjaro.
Die amper 35-jarige Du Plessis was aan die stuur van die Proteas se rampspoedige Wêreldbeker-krieketveldtog waar die span net drie van hul nege kragmetings in Engeland kon wen. Nodeloos om te sê het die Suid-Afrikaners nie vir die halfeindstryd gekwalifiseer nie.
’n Gefrustreerde Protea-kaptein was Suid-Afrika se voorste kolwer in die reeks. Sy 387 lopies is teen ’n gemiddeld van 64,50 geslaan, maar sy twee beste beurte (96* teen Sri Lanka en 100 teen Australië) is aangeteken toe die Proteas reeds uit die toernooi geboender is en hulle met groter vryheid kon speel.
Tog kon ŉ mens duidelik sien hoeveel Saterdag se honderdtal op Old Trafford vir Du Plessis beteken het.
“Ek het lank voor die Wêreldbeker reeds besluit dat ek gaan speel – maak nie saak of ons wen of verloor nie; goed of sleg speel nie. Dan sal ek, na alles verby is, rustig sit en evalueer hoe honger en gemotiveerd ek is. Natuurlik sal Krieket Suid-Afrika se planne ook in berekening gebring word,” het Du Plessis gesê.
Mens kan nog sien dat Du Plessis lus is vir die spel en hy het aangedui dat hy tot aanstaande jaar se T20 Wêreldbeker in Australië wil speel.
“Ek het regtig die wedstryd teen Australië geniet en dit sal moeilik wees om net weg te stap van internasionale krieket. Die besluit (oor wanneer hy sal uittree) sal waarskynlik voor ’n kaggelvuur met ’n glas rooi wyn in die hand geneem word.”
Die span se breier, Ottis Gibson, voel weer dat tyd die span se grootste hindernis was.
Tyd het teen die Proteas getel om ’n geskikte plaasvervanger vir AB de Villiers te kry – al het Rassie van der Dussen (311 lopies teen 62,20) hom glad nie sleg van sy taak gekwyt nie.
Dan is die algemene konsensus ook dat die Protea-boulers nie genoeg tyd gehad het om te rus nie – Gibson wou gehad het sy snelboulers moes vroeër uit die IPL onttrek word.
Om ’n lang storie kort te maak, die Wes-Indiër voel dat hy nie genoeg tyd gehad het om ’n sterk span te bou nie.
“Suid-Afrika smag na ’n Wêreldbeker. Ek het nou meer begrip daarvoor as ooit vantevore,” het Gibson gesê.
Die Proteas se topspelers gedurende die toernooi:
Faf du Plessis: 387 lopies teen ’n gemiddeld van 64,50 en ’n treftempo van 89,58.
Rassie van der Dussen: 311 lopies teen ’n gemiddeld van 62,20 en ’n treftempo van 90,40.
Quinton de Kock: 305 lopies teen ’n gemiddeld van 38,12 en ’n treftempo van 80,89.
Hashim Amla: 203 lopies teen ’n gemiddeld van 40,60 en ’n treftempo van 64,85.
David Miller: 136 lopies teen ’n gemiddeld van 34 en ’n treftempo van 86,62.
Dwaine Pretorius: vyf paaltjies teen ’n gemiddeld van 18,80 en 4,08 lopies per beurt.
Chris Morris: 13 paaltjies teen ’n gemiddeld van 26,23 en 5,35 lopies per beurt.
Andile Phehlukwayo: 11 paaltjies teen ’n gemiddeld van 30,54 en 5,43 lopies per beurt.
Imran Tahir: 11 paaltjies teen ’n gemiddeld van 34 en 4,92 lopies per beurt.
Kagiso Rabada: 11 paaltjies teen ’n gemiddeld van 36,09 en 5,08 lopies per beurt.
AB lig die sluier op Wêreldbeker-drama
Proteas sluit nagmerrie-toernooi met goeie wen af
Faf – bly groot asb nog ‘n jaar of 2 aan.Dis in Proteas se belang. Patrys.
Flaffie Doep tree asb onmiddelik uit en vat oa vir Ottis en Amla saam. Daar is seker net so 6 of 7 lede wat jy kan los. Julle het geweet ‘n groot deel van die span moes of outehuis toe gaan of in die sieke boeg gebly het. Verder het jy baie swak besluite geneem maar dit is seker maar oor jy groter as die spel is. Ottis gaan kuier by sy vorige werkgewer en sê ook hy gee nie om, om teen hulle te verloor nie.
Net verskonings Faf Jy en die afrigter het geweet wat wag vir jul maar nee jul vat ou mense saam . Toe die span aangekondig is was die skrif aan die muur Dit was geen teleurstelling dat jul nie onder die top 4 ge eindig het nie ek dink die meeste mense het dit verwag Nee wat kry n Suid Afrikaner vir n afrigter wat die span en die mense wil trots maak op die span
Nogals vreemd hoe bevooroordeeld sekere mense is. Amla kry die derde beste kolfgemiddelde (40) van die Protea-kolwers, dis glad nie te sleg nie.
Otis Gibson, hou op om snert te praat. Australie, Indie, England………noem hulle maar. Hulle boulers was almal ook by die IPL